EUROPA LEAGUE – Γ’ ΠΡΟΚΡΙΜΑΤΙΚΟΣ (ΠΡΩΤΟ ΠΑΙΧΝΙΔΙ)

ΚΡΑΪΟΒΑ – ΑΕΚ 0-2

ΓΗΠΕΔΟ: Ion Oblemenco Stadium

ΔΙΑΙΤΗΤΗΣ: Ντένις Χίγκλερ (Ολλανδία)

Σούπερ ΑΕΚ, σούπερ Λιβάγια και πρόκριση από απόψε! Η Ένωση, με μεγάλο πρωταγωνιστή τον Κροάτη μάγο που σέρβιρε το πρώτο γκολ στον Μάνταλο και πέτυχε το δεύτερο με οβίδα μέσα από την περιοχή, επικράτησε 0-2 της Κραϊόβα στο Ion Oblemenco Stadium και ουσιαστικά σφράγισε από σήμερα το εισιτήριο για τα πλέι-οφ του Europa League, αφού η ρεβάνς στο ΟΑΚΑ αποκτά τυπική διαδικασία. Οι κιτρινόμαυροι του Μιγκέλ Καρντόσο, παρ’ ότι έπαιζαν το πρώτο επίσημο τους παιχνίδι σε δύσκολες συνθήκες λόγω αφόρητης ζέστης και απέναντι σε μια ομάδα που έχει ήδη εννιά στα πόδια της (!), έδειξαν στο μεγαλύτερο διάστημα την ανωτερότητα τους και πέρα από τα δύο γκολ-ποιήματα, είχαν τις σπουδαιότερες φάσεις! Όλη τη διαφορά, βεβαίως, την κάνει ο Λιβάγια που αρχικά βγάζει καταπληκτική πάσα στον Μάνταλο για να σκοράρει ο αρχηγός με το κεφάλι, ενώ στο 85’ ο Κροάτης βάζει φαρδιά πλατιά την υπογραφή του διαμορφώνοντας το τελικό σκορ με την οβίδα που εξαπόλυσε αξιοποιώντας την καταπληκτική ενέργεια του Παουλίνιο. Δύο γκολ πάντως που μόνο απλά δεν είναι αφού η ΑΕΚ τα πετυχαίνει κάνοντας αυτό που ζητά ο Καρντόσο, δηλαδή πίεση και άμεση ανάκτηση της μπάλας, σωστές πάσες και σωστή εκτέλεση. Η ΑΕΚ το έκανε τέλεια σε δύο περιπτώσεις, δημιούργησε και ακόμα δύο-τρεις κλασικές ευκαιρίες και φεύγει με το μεγάλο διπλό από την Ρουμανία. Έχοντας επαναλαμβάνουμε πρωταγωνιστή τον Λιβάγια, διακριθέντες πίσω τους Βράνιες – Σβάρνα που έμοιαζαν ανίκητοι, δεξιά τον τούρμπο Παουλίνιο να τα κάνει ΟΛΑ, και φυσικά τον ανεβασμένο Μάνταλο που άνοιξε το δρόμο με αυτήν την έξυπνη ψηλοκρεμαστή κεφαλιά για το 0-1!

Με 4-2-3-1, τον Μπάρκα στα δοκάρια, τους Παουλίνιο – Χουλτ στα άκρα, τον Βράνιες με τον Σβάρνα στα στόπερ, τους Σιμόες – Σιμάο στον άξονα και την τριάδα των Μάνταλου – Ζεράλδες – Βέρντε πίσω από τον Κλωναρίδη (ο οποίος στο 39’ αντικαταστάθηκε λόγω ενοχλήσεων που ένιωσε από τον Λιβάγια), ξεκίνησε η ΑΕΚ. Σε ένα πρώτο ημίχρονο, όπου η Ένωση πράγματι είχε κάποια κενά διαστήματα και κάποια εύκολα λάθη μεσοεπιεθετικά, ωστόσο ήταν η ομάδα που δημιούργησε τις μεγαλύτερες ευκαιρίες για να πετύχει κάποιο γκολ. Αρχής γενομένηςαπό την φάση του έβδομου λεπτού, την ωραία συνεργασία στον άξονα και την πάσα του Βέρντε, όπου ο Ζεράλδες δεν έπιασε το σουτ όπως θα ήθελε. Με τη συμπλήρωση 20 λεπτών αγώνα η ΑΕΚ απειλεί εκ νέου αγγίζοντας το 0-1, όταν ο Παουλίνιο πλαγιοκόπησε ταχύτατα περνώντας σαν σταματημένο τον αντίπαλο του, γύρισε αλλά ο Μάνταλος αστόχησε από το ύψος του πέναλτι. Στο 40’ έρχεται η τρίτη μεγάλη στιγμή με την κεφαλιά άουτ του Βράνιες από ωραίο κτύπημα φάουλ του Σιμάο, ενώ στο 46+1’ ο Λιβάγια από ωραία συνεργασία με τον Μάνταλο δοκίμασε τα πόδια του από μακριά. Γενικά, μετά το δεκάλεπτο η ΑΕΚ έβγαλε κάποια καλά διαστήματα στον αγωνιστικό χώρο και έδειχνε να ελέγχει το ματς. Εκεί που το… έχανε, ήταν σε κάποια εύκολα λάθη, που έδιναν την ευκαιρία στους Ρουμάνους οι οποίοι έκαναν άμυνα στο δικό τους μισό, να βγουν γρήγορα στην κόντρα. Με αυτόν τον τρόπο η Κραϊόβα φάνηκε απειλητική σε δύο-τρεις περιπτώσεις, χωρίς όμως σε καμία περίπτωση να δημιουργήσει τις κλασικές φάσεις της ΑΕΚ. Οι κιτρινόμαυροι στο πρώτο μέρος πήγαν καλά αμυντικά και έχοντας σε πολύ καλή μέρα τόσο τον Βράνιες όσο και τον Σβάρνα που έκανε δύο πολύ σημαντικά κοψίματα, εξουδετέρωσαν τα μεσοεπιθετικά ατού των αντιπάλων.

Χωρίς κάποια νέα αλλαγή ξεκίνησε στην επανάληψη η ΑΕΚ, έχοντας παρόμοια εκκίνηση με αυτή του πρώτου μέρους. Όπου αντιμετώπισε κάποια θεματάκια με εύκολα λάθη που θα μπορούσαν να έχουν αποφευχθεί. Όπως αυτό στο 54’ που έκανε ο Χουλτ δίνοντας την ευκαιρία στον Ρομάν να απειλήσει. Μια φάση, πάντως, που ενδεχομένως να χτύπησε σαν καμπανάκι για τους παίκτες της Ένωσης, οι οποίοι από εκεί και πέρα έβγαλαν περισσότερη σιγουριά στις μεταβιβάσεις τους, πίεσαν πιο ψηλά και το πρέσινγκ αυτό απέφερε καρπούς στο 60’. Όπου η ΑΕΚ πέτυχε ένα καταπληκτικό γκολ, κάνοντας αυτό ακριβώς που ζητά ο Καρντόσο. Άμεση ανάκτηση της μπάλας, γρήγορη κυκλοφορία και… γκολ! Ο Σιμάο ήταν αυτός που έκλεψε Λιβάγια – Ζεράλδες άλλαξαν, με τον Κροάτη από τα δεξιά να κάνει καταπληκτική σέντρα πάρε-βάλε στον Μάνταλο που είχε πατήσει περιοχή και με κεφαλιά πέτυχε το 0-1! Ένα υπέροχο γκολ σε δημιουργία και εκτέλεση αλλά και στον τρόπο που η ομάδα ανέκτησε την μπάλα με το πρέσινγκ που έκανε. Έχοντας το προβάδισμα από εκεί και πέρα η Ένωση κατάφερε να διαχειριστεί καλά το ματς και ήταν απόλυτο αφεντικό. Στο 65’ μάλιστα, ο Μιγκέλ Καρντόσο προχώρησε στη δεύτερη του κίνηση (αυτήν την φορά όχι αναγκαστική) βγάζοντας τον Βέρντε και βάζοντας τον Ολιβέιρα, ο οποίος βεβαίως πήγε στην κορυφή, με τον Λιβάγια να τραβιέται λίγο πίσω του και τον Ζεράλδες να πηγαίνει δεξιά. Μπαίνοντας στο τελευταίο τέταρτο η ΑΕΚ αγγίζει το δεύτερο γκολ πάλι βγάζοντας σωστή πίεση με τον Λιβάγια που έκλεψε, άνοιξε δεξιά στον Παουλίνιο, αυτός γύρισε παράλληλα ανεβαίνοντας σαν σφαίρα αλλά ο Ολιβέιρα ήταν ένα βήμα πίσω για να σπρώξει τη μπάλα στα δίχτυα. Η Κραϊόβα μετά το 80’ επιχειρεί να βάλει μια κάποια πίεση στην ΑΕΚ απειλώντας μάλιστα στο 83’ με σουτ του Φορτές που έβγαλε ο Μπάρκας αλλά και πάλι, οι παίκτες του Καρντόσο στέκονται καλά μεσοαμυντικά, ενώ επιθετικά είναι έτοιμοι να κτυπήσουν ανά πάσα στιγμή, όπως και γίνεται στο 85’! Κλέβοντας και πάλι μια μπάλα με τον Παουλίνιο ο οποίος έκανε εξαιρετική κίνηση από δεξιά συγκλίνοντας προς τα μέσα, την κατάλληλη στιγμή άνοιξε στον Λιβάγια κι αυτός με ένα ξερό σουτ εκτέλεσε τον Πιλιατσέλι για το 0-2. Βάζοντας έτσι φαρδιά πλατιά την υπογραφή του στη νίκη-πρόκριση ουσιαστικά της ΑΕΚ με την καταπληκτική ασίστ στο 0-1 του Μάνταλου και την γκολάρα που πέτυχε για να διαμορφώσει το τελικό σκορ.

ΚΡΑΪΟΒΑ: Πιλιατσέλι, Μπρικεάγκ, Βαταγιέλου, Ρομάν (73’ Φορτές), Κέλιτς, Κικαλντάου, Μπαρμπούτ (73’ Ιονίτσα), Άτσκα, Ιβάνοφ (66’ Κάκα), Μπάνκου, Ματέιου.

ΑΕΚ: Μπάρκας, Παουλίνιο, Χουλτ, Βράνιες, Σβάρνας, Σιμόες, Σιμάο (82’ λ.τρ. Κρίστιτσιτς), Μάνταλος, Βέρντε (64’ Ολιβέιρα), Ζεράλδες, Κλωναρίδης (39’ λ.τρ. Λιβάγια).

ΤΟ LIVE ΤΟΥ ΑΓΩΝΑ